## Pravilnik o posebnim uvjetima za izdavanje odobrenja za obavljanje javnog prijevoza putnika i stvari u unutarnjem i međunarodnom prometu na unutarnjim plovnim putevima

### NN 103/2000 (19.10.2000.), Pravilnik o posebnim uvjetima za izdavanje odobrenja za obavljanje javnog prijevoza putnika i stvari u unutarnjem i međunarodnom prometu na unutarnjim plovnim putevima

# MINISTARSTVO POMORSTVA, PROMETA I VEZA

if !supportEmptyParas endif

2037

Na temelju članka 137. stavak 4. i članka 237. Zakona o plovidbi
unutarnjim vodama (»Narodne novine« br. 19/98) ministar pomorstva, prometa i
veza, donosi

## PRAVILNIK

### o posebnim uvjetima za izdavanje odobrenja za obavljanje javnog prijevoza putnika i stvari u unutarnjem i međunarodnom prometu na unutarnjim plovnim putevima

Članak 1.

(1) Ovim Pravilnikom
propisuju se posebni uvjeti koje mora ispunjavati domaći brodar za dobivanje
odobrenja za obavljanje javnog prijevoza na unutarnjim plovnim putevima (u
daljnjem tekstu odobrenje), postupak izdavanja odobrenja, te rok važenja
odobrenja.

(2) Ovaj Pravilnik
primjenjuje se na sve brodare koji obavljaju javni prijevoz putnika i brodare
koji obavljaju javni prijevoz stvari brodovima čija ukupna nosivost prelazi 200
t i ne odnosi se niti na prijevoz skelama niti na prijevoz za vlastite potrebe.

Članak 2.

(1) Odobrenje za obavljanje
javnog prijevoza putnika i stvari u međunarodnom prometu na unutarnjim plovnim
putevima izdaje se na zahtjev domaćeg brodara koji ispunjava posebne uvjete.

(2) Posebni uvjeti iz stavka
1. ovoga članka jesu:

1. da brodar koji
obavlja javni prijevoz ima stalno zaposlenu osobu koja posjeduje Svjedodžbu o osposobljenosti
za zanimanje brodar unutarnje plovidbe izdanu od Ministarstva pomorstva,
prometa i veza prema uvjetima i programu preuzetima iz Direktive Vijeća EEC
87/540 od 9. studenog 1987. god., a prilog je ovoga Pravilnika i čini njegov
sastavni dio (Prilog 1),

2. da za brodove kojima
obavlja javni prijevoz posjeduje dokaz o sposobnosti za plovidbu prema
odredbama članka 33. do zaključno članka 35. Zakona o plovidbi unutarnjim
vodama (»Narodne novine« 19/98),

3. da po brodu sa
vlastitim pogonom kojim obavlja javni prijevoz putnika i stvari ima najmanje
jednog zaposlenog zapovjednika s položenim odgovarajućim ispitom,

4. da je član udruge
brodara unutarnje plovidbe koja je registrirana u Republici Hrvatskoj,

5. da mu u posljednje
tri godine do dana podnošenja zahtjeva za izdavanje odobrenja nije više od tri
puta izrečena mjera za privredni prijestup ili prekršaj iz Zakona o plovidbi
unutarnjim vodama.

(3) Odobrenje za
obavljanje javnog prijevoza putnika u međunarodnom prometu na unutarnjim
plovnim putovima izdat će se brodaru koji pored uvjeta propisanih u stavku 2.
ovoga članka ispunjava sljedeće dodatne uvjete:

1. da posjeduje najmanje
jedan putnički brod upisan u hrvat­ski Upisnik brodova koji nije stariji od 30
godina,

2. da za vrijeme važenja odobrenja ima ili kapital u ukupnoj
vrijednosti od 400 kuna po putničkom mjestu broda kojim obavlja javni prijevoz
putnika, s tim što u vrijednost kapitala ne ulazi brod kojim obavlja javni
prijevoz putnika ili garanciju banke na isti iznos ili policu P § I osiguranja
za svaki brod kojim obavlja javni prijevoz putnika.

(4) Odobrenje za
obavljanje javnog prijevoza stvari u međunarodnom prometu na unutarnjim plovnim
putovima izdat će se brodaru koji pored uvjeta iz stavka 2. ovoga članka
ispunjava sljedeće dodatne uvjete:

1. da posjeduje najmanje
1 brod s vlastitim porivnim ure­đa­jem pojedinačne snage veće od 150 kw i koji
nije stariji od 40 godina,

2. da posjeduje više
teretnih brodova ukupne nosivosti od najmanje 3500 t i koji nisu stariji od 40
godina,

3. da pored zapovjednika
iz stavka 1. točke 3. ovog članka ima stalno zaposlena najmanje 2 brodarca sa
stečenim zvanjem sukladno članku 74. Zakona o plovidbi unutarnjim vodama,

4. da za vrijeme važenja
odobrenja ima ili kapital u ukupnoj vrijednosti od 60 kuna po toni nosivosti
teretnog broda kojim obavlja javni prijevoz stvari, s tim što u vrijednost
kapitala ne ulazi teretni brod i brod s vlastitim pogonom kojima obavlja javni
prijevoz stvari, ili garanciju banke na isti iznos, ili policu P § I osiguranja
za svaki brod kojim obavlja javni prijevoz stvari.

Članak 3.

Pravo na stjecanje Svjedodžbe
o osposobljenosti za zanimanje brodar unutarnje plovidbe iz članka 2. stavka 2.
točke 1. ovog Pravilnika ima osoba koja je nakon pohađanja pripremnog tečaja
prema programu iz Priloga 1, koji je sastavni dio ovog Pravilnika, položila
stručni ispit.

Članak 4.

Ministar može povjeriti održavanje
pripremnih tečajeva i stručnih ispita pravnoj osobi koja ispunjava sljedeće
uvjete:

1. da je registrirana za
obavljanje takve djelatnosti

2. da raspolaže
odgovarajućim prostorom za izvođenje nastave

3. da raspolaže
odgovarajućom tehničkom opremom i uči­lima za izvođenje nastave

4. da raspolaže
potrebnim brojem stručnih djelatnika odgo­varajućeg stupnja i vrste stručne
spreme za izvođenje nastave.

Članak 5.

Ovlaštenje za održavanje
pripremnih tečajeva i stručnih ispita izdaje ministar na temelju pismenog
zahtjeva uz koji se mora priložiti:

1. detaljni program
pripremnog tečaja s naznakom vremena za obradu pojedinih tema, kao i metode
obuke koje će se primi-j­e­niti,

2. popis predavača,
njihovu kvalifikaciju i područja koje će podučavati,

3. informaciju o
prostorima i opremi za održavanje tečaja te literaturu za pripremu ispita,

4. popis uvjeta za upis
na tečaj i cijenu koštanja,

5. popis ispitnih
pitanja za stručni ispit,

6. dokaz o registraciji.

Članak 6.

Ispitnu komisiju čine 3 člana, predsjednik i 2 člana, a administrativne
poslove obavlja tajnik komisije.

Članak 7.

Članove, predsjednika i tajnika ispitne komisije imenuje ministar
pomorstva, prometa i veza.

Članak 8.

Prijava za polaganje stručnog ispita sadrži: ime i prezime kandidata,
jedinstveni matični broj građana, adresu prebivališta, podatke o stručnoj
spremi i o poslovima koje je do tada obavljao.

Članak 9.

Pravna osoba koja održava pripremni tečaj i stručni ispit dužna je
voditi i trajno čuvati slijedeću dokumentaciju: popis o polaznicima pripremnog
tečaja (matičnu knjigu, zapisnik o polaganju stručnog ispita i popis izdanih
uvjerenja) te popis o održanoj nastavi i položenim stručnim ispitima.

Članak 10.

Prije polaganja stručnih
ispita predsjednik utvrđuje identitet kandidata i provjerava jesu li u prijavi
za polaganje stručnog ispita navedeni svi podaci iz članka 8. ovog Pravilnika.

Članak 11.

(1) O tijeku polaganja
ispita vodi se zapisnik.

(2) U zapisnik se unose
sljedeći podatci: sastav ispitne komisije, ime i prezime kandidata, datum i
mjesto rođenja kandidata, JMBG kandidata, adresa prebivališta kandidata, datum
polaganja ispita, pitanja postavljena kandidatu i odluka komisije o uspjehu
kandidata na ispitu.

(3) Zapisnik potpisuju
predsjednik i ostali članovi ispitne komisije.

Članak 12.

Stručni ispit se sastoji od
30 pitanja postavljenih kandidatu usmeno ili pismeno i mora trajati najmanje 60
minuta.

Članak 13.

Ispitna komisija ocjenjuje
cjelokupni uspjeh kandidata na ispitu ocjenom “položio” ili “nije položio”.

Članak 14.

Smatrat će se da je kandidat
položio ispit ukoliko točno odgovori na najmanje 25 od 30 pitanja.

Članak 15.

Kandidat koji ne položi ispit
može pristupiti ponovnom polaganju ispita najmanje 15 dana od dana prethodnog
polaganja.

Članak 16.

Vlasnici diplome pojedinih viših
ili visokih škola oslobodit će se polaganja onih predmeta koje su već položili
radi stjecanja određene diplome.

Članak 17.

Iznimno bez polaganja stručnog
ispita može se izdati Svjedodžba o osposobljenosti za zanimanje brodar
unutarnje plovidbe fizičkoj osobi koja je tri godine neprekidno obavljala
poslove upravljanja prijevozom u brodarskom poduzeću.

Članak 18.

(1) Osobi koja je položila stručni ispit izdaje se Uvjerenje o položenom
stručnom ispitu koje sadrži: ime i prezime kandidata, datum i mjesto rođenja,
JMBG, datum polaganja stručnog ispita, broj i datum izdanog Uvjerenja, potpis
predsjednika ispitne komisije i otisak službenog pečata.

(2) Uvjerenje o položenom stručnom ispitu izdaje pravna osoba ovlaštena
za održavanje tečajeva i ispita na obrascu koji je prilog ovog Pravilnika i čini
njegov sastavni dio. (Prilog 2)

Članak 19.

(1) Osobi koja je položila stručni ispit na temelju Uvjerenja iz članka
18. ovoga Pravilnika Ministarstvo pomorstva, prometa i veza izdat će Svjedodžbu
o osposobljenosti za zanimanje brodar unutarnje plovidbe.

(2) Svjedodžba o osposobljenosti za zanimanje brodar unutarnje
plovidbe izdaje se na obrascu koji je prilog ovog Pravilnika i čini njegov
sastavni dio. (Prilog 3)

(3) Popis o izdanim Svjedodžbama vodi Ministarstvo pomorstva,
prometa i veza.

Članak 20.

Odobrenje iz članka 2. ovoga Pravilnika izdaje Ministarstvo pomorstva,
prometa i veza na obrascu koji je prilog ovoga Pravil­nika i čini njegov
sastavni dio. (Prilog 4)

Članak 21.

Propisani uvjet o izrečenim mjerama za privredni prijestup ili prekršaj
iz Zakona o plovidbi unutarnjim vodama utvrđuje po službenoj dužnosti
Ministarstvo pomorstva, prometa i veza, a propisan uvjet o potrebnom kapitalu
utvrđuje Hrvatska gospodarska komora.

Članak 22.

(1) Odobrenje za obavljanje javnog prijevoza putnika i stvari u
unutarnjem (domaćem) prometu na unutarnjim plovnim putovima izdaje se na
zahtjev domaćeg brodara koji ispunjava posebne uvjete.

(2) Posebni uvjeti iz stavka 1. ovoga članka za obavljanje javnog
prijevoza putnika u unutarnjem prometu na unutarnjim plovnim putevima jesu:

1. da posjeduje najmanje jedan putnički brod upisan u hrvatski
Upisnik brodova koji nije stariji od 30 godina i ima utvrđenu sposobnost za
plovidbu prema odredbama članka 33. do zaključno članka 35. Zakona o plovidbi
unutarnjim vodama,

2. da po brodu sa vlastitim pogonom kojim obavlja javni prijevoz
putnika ima najmanje jednog zaposlenog zapovjednika s položenim odgovarajućim
ispitom,

3. da za vrijeme važenja odobrenja ima ili kapital u ukupnoj
vrijednosti 400 kuna po putničkom mjestu broda kojim obavlja javni prijevoz
putnika, s tim što u vrijednost kapitala ne ulazi taj brod ili garanciju banke
na isti iznos ili policu P § I osiguranja za svaki brod sa kojim obavlja javni
prijevoz putnika,

4. da mu u poslijednje tri godine do dana podnošenja zahtjeva za
izdavanje odobrenja nije više od tri puta izrečena mjera za privredni prijestup
niti za prekršaj iz Zakona o plovidbi unutarnjim vodama,

(3) Posebni uvjeti iz stavka 1. ovoga članka za obavljanje javnog
prijevoza stvari u unutarnjem prometu na unutarnjim plovnim putovima jesu:

1. da posjeduje najmanje jedan brod s vlastitim pogonom koji:

a) ima utvrđenu
sposobnost za plovidbu prema odredbama članka 33. do članka 35. Zakona o
plovidbi unutarnjim vodama,

b) ima ugrađen pogonski
stroj čija je snaga najmanje 110 kW,

c) nije stariji od 40
godina,

2. da posjeduje teretne
brodove ukupne nosivosti najmanje 600 t koji imaju utvrđenu sposobnost za
plovidbu prema odredbama članka 33. do članka 44. Zakona o plovidbi unutarnjim
vodama,

3. da po brodu sa
vlastitim pogonom kojim obavlja javni prijevoz stvari ima najmanje jednog
zaposlenog zapovjednika s položenim odgovarajućim ispitom,

4. da za vrijeme važenja
odobrenja ima ili kapital u ukupnoj vrijednosti od 120 kuna po toni nosivosti
teretnog broda kojim obavlja javni prijevoz stvari, s tim što u vrijednost
kapitala ne ulazi teretni brod i brod s vlastitim pogonom kojim obavlja javni
prijevoz stvari ili garanciju banke na isti iznos ili policu P § I osiguranja
za brodove kojim obavlja javni prijevoz stvari,

5. da mu u posljednje
tri godine od dana podnošenja zahtjeva za izdavanje odobrenja nije više od tri puta
izrečena mjera za privredni prijestup niti za prekršaj iz Zakona o plovidbi
unutarnjim vodama.

Članak 23.

Propisani uvjet o izrečenim
mjerama za privredni prijestup ili prekršaj iz Zakona o plovidbi unutarnjim
vodama utvrđuje po službenoj dužnosti Ministarstvo pomorstva, prometa i veza, a
propisan uvjet o potrebnom kapitalu utvrđuje Hrvatska gospodarska komora.

Članak 24.

Odobrenje iz članka 22. ovog
Pravilnika donosi županijski ured za promet na čijem području se nalazi sjedište
brodara koji je podnio zahtjev za izdavanje odobrenja, na obrascu koji je
prilog ovoga Pravilnika i čini njegov sastavni dio. (Prilog 5)

Članak 25.

Brodar, uz zahtjev za
izdavanje odobrenja podnosi i dokaze o ispunjavanju uvjeta iz članka 2. i članka
22. ovoga Pravilnika, te dokaz da je upisan u sudski registar odnosno u
registar radnji za obavljanje međunarodnog ili unutarnjeg prijevoza unutarnjim
plovnim putovima.

Članak 26.

(1) Ministarstvo
pomorstva, prometa i veza izdat će odobrenje domaćem brodaru koji ispunjava
uvjete iz članka 2. ovoga Pravilnika u roku od 60 dana od dana uredno
podnesenog zahtjeva.

(2) Županijski ured za
promet na čijem je području sjedište brodara koji je podnio zahtjev za
izdavanje odobrenja izdat će odobrenje domaćem brodaru koji ispunjava uvjete iz
članka 22. ovoga Pravilnika u roku od 60 dana od dana podnošenja zahtjeva.
Primjerak odobrenja dostavlja se Ministarstvu pomorstva, prometa i veza.

(3) Troškove
pribavljanja dokaza o ispunjavanju uvjeta iz članka 2. i članka 22., kao i troškove
postupka u rješavanju za­htjeva iz članka 25. ovoga Pravilnika snosi
podnositelj zahtjeva.

Članak 27.

Odobrenje se izdaje s rokom
važenja do pet godina od dana izdavanja.

Članak 28.

(1) Odobrenje prestaje
važiti:

1. danom odjave,

2. danom brisanja upisa
domaćeg brodara iz sudskog registra odnosno registra radnji,

3. danom isteka roka važenja
odobrenja,

4. danom prestanka
ispunjavanja uvjeta na temelju kojih je odobrenje dano, sukladno članku 2. i članku
5. ovoga Pravilnika,

5. danom utvrđivanja da
je domaćem brodaru treći put izrečena mjera za privredni prijestup ili prekršaj
iz Zakona o plovidbi unutarnjim vodama.

(2) Domaći brodar kojem
je odobrenje prestalo važiti iz razloga navedenih u točkama 4. ili 5. stavka 1.
ovoga članka ne može ponovo podnijeti zahtjev za dobivanje odobrenja u roku od
godine dana od dana prestanka važenja odobrenja.

Članak 29.

Ministarstvo pomorstva,
prometa i veza i županijski uredi za promet vode evidenciju o izdanim
odobrenjima.

Članak 30.

Inspektori sigurnosti
unutarnje plovidbe Ministarstva pomorstva, prometa i veza ovlašteni su
obavljati inspekcijski nadzor nad primjenom odredaba ovoga Pravilnika.

Članak 31.

U slučaju smrti ili iznenadne
fizičke ili pravne onesposobljenosti osobe koja je imatelj Uvjerenja o
osposobljenosti za zanimanje brodar, brodaru se može odobriti privremeno
obavljanje javnog prijevoza bez udovoljavanja ovom posebnom uvjetu, u trajanju
od jedne godine; a to razdoblje može se iznimno produžiti za najviše 6 mjeseci.

Članak 32.

Na dan stupanja na snagu
ovoga Pravilnika, domaći brodari koji obavljaju međunarodni ili unutarnji
prijevoz putnika ili stvari, nastavljaju obavljati ovaj prijevoz, uz obvezu da
najkasnije u roku od godine dana od dana stupanja na snagu ovoga Pravilnika
podnesu zahtjev za izdavanje odobrenja.

Članak 33.

Novčanom kaznom u iznosu od
5.000,00 do 35.000,00 kuna kaznit će se za prekršaj fizička ili pravna osoba:

1. ako obavlja javni
prijevoz putnika i stvari bez odobrenja (članak 2. i 22.),

2. ako nastavi obavljati
javni prijevoz putnika i stvari nakon prestanka važenja odobrenja (članak 28.).

Članak 34.

Ovaj Pravilnik stupa na snagu
osmoga dana od dana objave u »Narodnim novinama«.

Klasa: 011-01/00-02/14

Urbroj: 530-01-00-1

Zagreb, 10. listopada 2000.

Ministar
pomorstva, prometa i veza
**mr. sc.  Alojz Tušek,** v.r.

if !supportEmptyParas endif

Prilog 1

Program za osposobljavanje i polaganje stručnog ispita o
osposobljenosti za zanimanje brodara

Pripremni tečaj i stručni ispit moraju obuhvatiti sljedeća područja:

a) Osnove građanskog,
trgovačkog, socijalnog i poreznog zakonodavstva u djelu koji je potreban za
obavljanje djelatnosti javnog prijevoza a posebno:

    1. općenito
o ugovorima,

    2. ugovori
o prijevozu, posebno odgovornost brodara (narav i granice),

    3. trgovačko
društvo,

    4. poslovno
knjigovodstvo,

    5. radni
i socijalni propisi,

    6. porezni
sustav.

b) Poslovno i financijsko vođenje
poduzeća:

    1. metode
plaćanja i financiranja,

    2. izračun cijene koštanja,

    3. sustav cijena i uvjeti prijevoza,

    4. trgovačko (komercijalno) knjigovodstvo,

    5. osiguranje,

    6. fakturiranje,

    7. prijevozničke agenture.

c) Pristup tržištu

    1. odredbe koje se odnose na preuzimanje i
obavljanje djelatnosti javnog prijevoza unutarnjim plovnim putovima,

    2. sustav charteringa,

    3. prijevozni
dokumenti.

d) Tehničke norme i vidovi
djelatnosti

    1. tehničke osobine plovila,

    2. izbor plovila,

    3. upis,

    4. stojnice i danguba.

e) Sigurnost

    1. odredbe zakona, pravilnika i posebnih propisa
nadležnih tijela koji se odnose na promet unutarnjim plovnim putovima,

    2. spriječavanje nezgoda i mjere koje se trebaju
poduzeti u slučaju nezgode.

f) Međunarodni propisi

    1. odredbe
koje se primjenjuju u međunarodnoj plovidbi prema nacionalnim zakonima, međunarodnim
konvencijama i sporazumima, posebno u odnosu na chartering, cijene i uvjete
prijevoza,

    2. carinska
praksa i formalnosti.

Pripremni tečaj mora
obuhvatiti najmanje 24 nastavna sata po 45 minuta svaki.

Jedan dan može obuhvatiti
najviše 8 nastavnih sati.

![](dodatni/374446.gif)

![](dodatni/374447.gif)

![](dodatni/374448.gif)

Pravilnik, NN 103/2000-2037